Taxibestuurder vrygelaat ná grubotsingMicayla Victor is op slag dood in die ongeluk in Sydenham, Port Elizabeth. Foto: Facebook Die taxibestuurder wat homself aan die polisie oorgegee het ná Maandag se grubotsing in Port Elizabeth waarin twee vroue dood is, is vrygelaat. Die ongeluk het omstreeks 17:20 gebeur in Kempstonweg in Sydenham, noord van die Baai se middestad, toe ŉ bestuurder na bewering ŉ rooi verkeerslig verontagsaam het. Die taxibestuurder het van die toneel af gevlug, maar homself ure later by die Mount Road-polisiestasie gaan oorgee. Van die drie vroue in die ander voertuig, al drie werknemers van Atlas Security, is Micayla Victor (19) op slag dood en Celine de Ridder (21) op pad na die hospitaal nadat paramedici haar lewe vergeefs probeer red het. ŉ Derde insittende van dié motor, Juanita de Villiers, is in die hospitaal vir haar beserings behandel, maar Dinsdagoggend ontslaan. Paramedici het hard probeer om Celine de Rider se lewe te red. Foto: Facebook Kol. Priscilla Naidu, polisiewoordvoerder, sê die saak is nie op die hofrol geplaas nie en die taxibestuurder is gevolglik vrygelaat. Sy het gesê die ondersoek na die voorval duur nou voort. Sodra die ondersoek afgehandel is, sal die dossier weer na die hof gestuur word vir aanklaers om ŉ besluit te neem. Die vroue was almal op pad om van 18:00 af nagskof in die veiligheidsmaatskappy se beheerkamer in die stad te werk toe die ongeluk ŉ hanetree van hul werkplek af gebeur. Wayne Hart, Atlas Security se groepsbemarkingsbestuurder, het vroeër gesê hulle is verpletter deur die dood van twee van hul kollegas. “Hulle is ŉ baie hegte span wat om veiligheidsredes afsonderlik van die res van die kantoor werk. Almal ken mekaar en werk 12 uur op ŉ slag nou saam,” sê hy.